Norge har tregere internett enn Romania

Norge er langt bak de raskeste når det kommer til bredbåndshastighet, ifølge en ny rapport. Bransjen er overrasket og misførnøyd.

IKKE I FØRERSETET: Både rumenere og latviere nyter raskere nett enn nordmenn. Vis mer byoutline istock / DANIEL MIHAILESCU / IGOR GEDILAGHINE

Publisert: Publisert: 26. juli 2013 17:37

Norge blir henvist til 16. plass i en ny oversikt over gjennomsnittlig bredbåndshastighet, utformet av Akamai.



Med et gjennomsnitt på 7,4 Mbit per sekund, havner vi bak land som Latvia og Tsjekkia.



Også Romania, landet som fra 2009 til 2014 mottar rundt 2,3 milliarder kroner fra Norge gjennom EØS-midlene, har raskere nett enn oss.



Topp 10 bredbåndshastighet 1. Sør-Korea: 14,2 megabit per sekund 2. Japan: 11,7 megabit per sekund 3. Hong Kong: 10,9 megabit per sekund 4. Sveits: 10,1 megabit per sekund 5. Nederland: 9,9 megabit per sekund 6. Latvia: 9,8 megabit per sekund 7. Tsjekkia: 9,6 megabit per sekund 8. Sverige: 8,9 megabit per sekund 9. USA: 8,6 megabit per sekund 10. Danmark: 8,2 megabit per sekund 12. Storbritannia: 7,9 megabit per sekund 14. Finland: 7,7 megabit per sekund 15. Romania: 7,5 megabit per sekund 16. Norge: 7,4 megabit per sekund Kilde: Akamai

Vis mer vg-expand-down

Sør-Korea troner på toppen med nesten dobbel så høy hastighet som Norge, mens svensker, dansker og finner også surfer kjappere enn Kari og Ola Nordmann.

Akamai har målt tilkoblingshastigheten til alle som har koblet seg til selskapets servere i første kvartal 2013. Mobilt bredbånd er ikke med i beregningen.



Akamai er en av verdens største datadistribueringsplattformer, mellom 15 og 30 prosent av all internettrafikk går gjennom selskapets servere.

Norge ender enda lenger bak når det kommer til andel nordmenn som nyter internetthastigheter over 4 megabit per sekund. Her er andelen på 51 prosent, noe som henviser oss til 37. plass globalt, bak land som Slovakia, Israel, Russland og Polen.

- Nordmenn ønsker raskere nett

Internettilbyderen Get er ikke fornøyd med at hastighetene nordmenn opplever.

- Vi syns det er dårlig at vi ligger så langt bak, sier Øyvind Husby, direktør for samfunnskontakt i Get.

Hans inntrykk er at nordmenn ønsker seg raskere bredbånd.

- Et flertall av kundene som tegner nye abonnementer hos oss, velger nedlastingshastigheter på 30 megabit per sekund eller mer. I en husstand der flere skal nyte nettet samtidig, trenger man slike hastigheter. Norge bør ha en ambisjon om å komme høyere på den listen, og vi arbeider hardt for gi nordmenn et raskere nett, sier Husby.

Han mener Akamais måling gir et godt bilde av tilstanden i Norge.

Hvor høy hastighet trenger jeg? Det kommer selvfølgelig an på forbruket.

Apple anbefaler en nedlastingshastighet på minimum 8 megabit per sekund ved strømming av en Full HD-film (1080p), og minimum 6 megabit per sekund for strømming av en høyoppløst film (720p). Dersom man kun skal lese nettaviser, vi en nedlastingshastighet på noen skarve megabit per sekund greie seg fint, men kravene til hastighet øker naturligvis for hver person som bruker det aktuelle nettet. Skal man dele mye informasjon på nett, er det også viktig å ha en god opplastingshastighet.

Vis mer vg-expand-down

- Akamai har gode statistikker, de måler en enorm mengde hastigheter, sier Husby.

Overrasket over resultatet

- Det er svært overraskende at Norge faller så langt ned på lista, sier Knut Sollid, informasjonssjef i Telenor.

Han påpeker at han ikke har lest hele rapporten, men tror at nordmenn egentlig nyter høyere hastigheter enn det rapporten viser.

- Vi kan ikke garantere for datahastigheten for trafikk som kommer fra utenlandske servere. Vi vet ikke detaljene rundt hvordan Akamai har målt hastigheten, sier Sollid.

Han mener likevel at vårt langstrakte land kan være et vanskelig land å bygge ut i, og at det kan være en medvirkende årsak til plasseringen.

- Per i dag har man veldig forskjellige graveforskrifter ettersom hvor man er i landet. Noen steder er det enkelt å få lov til å grave, andre steder nærmest umulig, sier han.

- Ikke et samfunnsproblem



Ole Hanset, professor i globale infrastrukturer ved Universitetet i Oslo, synes det er litt merkelig at Norge er så langt ned på lista.



Han sier likevel at tynne bredbånd ikke har noen klar negativ samfunnsmessig betydning.

- Skal du se film eller tv via bredbåndet på storskjerm, bør man nok ha mer enn fire megabit per sekund. Men det bør jo heller få en positiv konsekvens for folkehelsa dersom folk ikke får sett så mye på nett-tv, og heller kommer seg mer ut i naturen, sier Hanset.

Les også: